Keywords

Summary



Keywords

1. Svoboda opravljanja storitev – Dejavnost razširjanja televizijskih programov – Direktiva 89/552 – Področje uporabe – Pojem televizijskega oglaševanja – Sistem posrednega televizijskega oglaševanja, pri katerem se na zaslonu pojavijo panoji, ki so vidni med prenosom športnih prireditev, ki se odvijajo na ozemlju drugih držav članic – Izključitev

(Direktiva 89/552, členi 1(b), 2(2), 10 in 11)

2. Svoboda opravljanja storitev – Omejitve – Prepoved oglaševanja alkoholnih pijač med televizijskim prenosom športnih prireditev – Utemeljitev zaradi varstva javnega zdravja

(Pogodba ES, člena 56(1) in 59 (po spremembi postala člena 46(1) ES in 49 ES)

Summary

1. Člen 2(2), prvi pododstavek, prvi stavek, Direktive 89/552 o usklajevanju nekaterih zakonov in drugih predpisov držav članic o opravljanju dejavnosti razširjanja televizijski programov, ki določa obveznost držav članic, da zagotovijo svobodo sprejemanja televizijskih oddaj iz drugih držav članic in ne omejujejo njihovega razširjanja na svojem ozemlju iz razlogov, ki zadevajo področja, ki jih usklajuje ta direktiva, ne nasprotuje temu, da država članica prepove televizijsko oglaševanje alkoholnih pijač, ki se tržijo v tej državi, kadar gre za posredno televizijsko oglaševanje, pri katerem se na zaslonu pojavijo panoji, ki so vidni med prenosom dvonarodnih športnih prireditev, ki se odvijajo na ozemlju drugih držav članic.

Tako posredno televizijsko oglaševanje namreč ni opredeljeno kot „televizijsko oglaševanje“ v smislu členov 1(b), 10 in 11 te direktive, saj ni ločeno televizijsko sporočilo, namenjeno promociji blaga ali storitev.

(Glej točki 27 in 29 ter točko 1 izreka.)

2. Člen 59 Pogodbe (po spremembi postal člen 49 ES) ne nasprotuje temu, da država članica prepove televizijsko oglaševanje alkoholnih pijač, ki se tržijo v tej državi, kadar gre za posredno televizijsko oglaševanje, pri katerem se na zaslonu pojavijo panoji, ki so vidni med prenosom dvonarodnih športnih prireditev, ki se odvijajo na ozemlju drugih držav članic.

Res je, da tak sistem televizijskega oglaševanja pomeni omejitev svobode opravljanja storitev v smislu člena 59 Pogodbe. Dejansko, tak sistem po eni strani vsebuje omejitev svobode opravljanja storitev oglaševanja, ker morajo lastniki oglaševalnih panojev preventivno zavrniti vsakršno oglaševanje alkoholnih pijač, če je mogoče, da se bo športna prireditev prenašala v zadevni državi članici. Na drugi strani ta sistem preprečuje opravljanje storitev razširjanja televizijskih programov, saj morajo izdajatelji te države zavrniti vse prenose športnih dogodkov, pri katerih bi bili vidni oglaševalni panoji, ki vsebujejo oglaševanje alkoholnih pijač, ki se tržijo v navedeni državi, organizatorji športnih dogodkov, ki se odvijajo v tujini, pa ne smejo prodati pravic za prenašanje tem izdajateljem, če je mogoče, da bi razširjanje televizijskih programov, namenjenih takim dogodkom, lahko vsebovalo posredno televizijsko oglaševanje navedenih alkoholnih pijač.

Tak sistem televizijskega oglaševanja vendarle zasleduje cilje varovanja javnega zdravja v smislu člena 56(1) Pogodbe (po spremembi postal člen 46(1) ES), ker predpisi, ki omejujejo možnosti oglaševanja alkoholnih pijač in se tako borijo proti zlorabi alkohola, izražajo skrb za javno zdravje.

Poleg tega je tak sistem primeren za zagotavljanje uresničevanja tega cilja in ne prekorači okvirov, potrebnih za njihovo doseganje. Ta sistem v bistvu omejuje položaje, v katerih bi lahko bili oglaševalni panoji za alkoholne pijače vidni po televiziji in zato lahko omeji razširjanje takih sporočil in zmanjša priložnosti, ob katerih bi se lahko spodbujalo gledalce k pitju alkoholnih pijač.

(Glej točke 35, 37, 38, 41 in točko 2 izreka.)